Covid-19-statistieke: Meer as 3 000 gevalle weer aangetekenŉ Werker staan langs beddens wat gereedgemaak word om ŉ stadion in Srinagar, Indië in ŉ Covid-19-sentrum te omskep. (Foto: Tauseef Mustafa/AFP) Die getal nuwe Covid-19-gevalle het weer in net 24 uur met meer as 3 000 gestyg. Dit is die derde agtereenvolgende dag dat dié skerp toename waargeneem is. Gevalle het die afgelope week weer vinniger begin toeneem. Vrydag is 3 141 nuwe Covid-19-gevalle in Suid-Afrika aangeteken. Altesaam 112 nuwe sterftes is ook aangeteken, die meeste hiervan in die Vrystaat (42) en Noordwes (40). Die herstelkoers staan tans op 94,6%, effens laer as die volgehoue koers van net meer as 95% wat tot die afgelope week aangeteken is. Intussen waarsku die Wêreldgesondheidsorganisasie (WGO) dat Covid-19 vanjaar veel dodeliker kan wees. Wêreldwyd is meer as 3,3 miljoen mense reeds aan Covid-19 oorlede. Die grootste krisis heers tans in Indië, waar meer as 260 000 mense reeds aan die virus oorlede is. In Japan het ŉ verdere drie streke nou ook ŉ noodtoestand verklaar, slegs 10 weke voordat die Olimpiese Spele moet begin. Die WGO het nou gevra dat selfs mense wat ingeënt is, maskers dra in gebiede wat weer ŉ skerp styging in infeksies toon. In Suid-Afrika is nog net 474 318 mense teen Vrydag teen Covid-19 ingeënt. Inligting bygewerk van AFP.